REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/202-23

28. septembar 2023. godine

B e o g r a d

ZAPISNIK

18. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 28. SEPTEMBRA 2023. GODINE

 Sednica je počela u 11,16 časova.

 Sednici je predsedavao mr Dejan Radenković, predsednik Odbora.

 Pored predsedavajućeg, sednici su prisustvovali: dr Živan Bajić, Zoran Tomić, Veroljub Arsić, Tijana Davidovac, mr Ninoslav Erić, Snežana Paunović, Dalibor Jekić, Zoran Sandić, Zoran Zečević, Života Starčević, članovi Odbora.

 Sednici je prisustvovao Milosav Milojević, zamenik dr Aleksandre Tomić. Sednici nisu prisustvovali članovi Odbora: Dragomir Karić, Pavle Grbović, Đorđe Stanković, Miodrag Gavrilović i Nebojša Zelenović, niti njihovi zamenici.

 Na predlog predsednika, Odbor je jednoglasno utvrdio sledeći

D n e v n i r e d

1. Obrazovanje Radne grupe za utvrđivanje ispravnosti podnete dokumentacije kandidata za izbor predsednika i članova Republičke komisije za energetske mreže.

 Pre prelaska na rad prema utvrđenom dnevnom redu, Odbor je jednoglasno usvojio zapisnike 16. i 17. sednice Odbora.

Prva tačka dnevnog reda: **Obrazovanje Radne grupe za utvrđivanje ispravnosti podnete dokumentacije kandidata za izbor predsednika i članova Republičke komisije za energetske mreže**

 Predsednik Odbora je podsetio da je Narodna skupština 26. jula 2023. godine usvojila Zakon o izmenama i dopunama Zakona o energetici („Službeni glasnik RS“, broj 62/23), koji počinje da se primenjuje od 1. novembra 2023. godine. Članom 64v Zakona o energetici, propisano je da je Republička komisija za energetske mreže, samostalan i nezavisan organ Republike Srbije za kontrolu operatora prenosnog sistema električne energije i operatora transportnog sistema prirodnog gasa. Republička komisija ima predsednika i četiri člana, koje bira i razrešava Narodna skupština na predlog odbora Narodne skupštine nadležnog za energetiku. Predsednik i članovi Republičke komisije biraju se na period od pet godina, a prilikom izbora potpisuju izjavu da nisu u sukobu interesa u smislu vršenja direktne ili indirektne kontrole nad operatorom koji obavlja delatnost proizvodnje i snabdevanja električnom energijom, odnosno prirodnim gasom.

 S obzirom da je bila letnja pauza u avgustu, a da je kratak rok za realizaciju ove zakonske obaveze, po uobičajenoj proceduri upućen je dopis predsednicima polaničkih grupa da do 14. septembra 2023. godine predlože kandidate za predsednika i/ili članove Republičke komisije. Odboru je dostavljen jedan predlog kandidata za izbor predsednika i šest predloga kandidata za članove Republičke komisije. Poslanička grupa „ALEKSANDAR VUČIĆ – ZAJEDNO MOŽEMO SVE“ podnela je predlog kandidata za izbor predsednika i dva člana Republičke komisije, Poslanička grupa „IVICA DAČIĆ – Socijalistička partija Srbije (SPS)“ podnela je predlog dva kandidata za članove Republičke komisije, a poslaničke grupe „Jedinstvena Srbija- Dragan Marković Palma“ i „Narodni pokret Srbije – Novo lice Srbije“ predložile su po jednog kandidata za člana Komisije.

 Predsednik Odbora je predložio, kako bi se Odbor upoznao sa podnetom dokumentacijom i sa kandidatima, radi utvrđivanja Predloga liste kandidata, da se u skladu sa članom 44. stav 6. Poslovnika, obrazuje Radna grupa od najmanje tri člana koja će utvrditi ispravnost podnete dokumentacije.

 S obzirom da nije bilo prijavljenih narodnih poslanika za članove Radne grupe, predsednik Odbora mr Dejan Radenković je predložio narodne poslanike Veroljuba Arsića, za predsednika i Tijanu Davidovac i Zorana Sandića za članove Radne grupe. Odbor je većinom glasova prihvatio predlog.

 Sednica je zaključena u 11 časova i 25 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać mr Dejan Radenković